BEAUTY วิ่งต่อ 11% คาดเก็งฯรับข่าวเปิดประเทศรับนทท. “จีน” ล็อตแรก 8 ต.ค.นี้
BEAUTY วิ่งต่อ 11% คาดเก็งฯรับข่าวเปิดประเทศรับนทท. "จีน" ล็อตแรก 8 ต.ค.นี้
30 ก.ย. 2563

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 10.15 น. อยู่ที่ระดับ 1.46 บาท บวก 0.14 บาท หรือ 10.61% สูงสุดที่ระดับ 1.49 บาท ต่ำสุดที่ระดับ 1.41 บาท ด้วยมูลค่าการซื้อขาย 128.43 ล้านบาท

ทั้งนี้ คาดว่าปัจจัยที่ส่งผลให้ราคาหุ้น BEAUTY ปรับตัวขึ้นแรงต่อเนื่องจากวานนี้ มาจากการเก็งกำไรรับข่าวเปิดรับนักท่องแบบพิเศษ ซึ่งจะเข้ามาที่ประเทศไทยล็อตแรกในวันที่ 8 ต.ค. นี้
อนึ่ง นายพิพัฒน์ รัชกิจประการ รมว.การท่องเที่ยวและกีฬา เปิดเผยภายหลังการประชุม ศบค.ชุดใหญ่ว่า ที่ประชุมรับทราบรายงานการเปิดรับนักท่องเที่ยวต่างชาติ หรือ การเปิดประเทศให้นักท่องเที่ยวต่างชาติเดินทางเข้ามาในประเทศไทยได้แบบจำกัดจำนวน โดยเรื่องนี้ผ่านมติ ครม. แล้ว และการทำเรื่องนี้ต้องทำอย่างเป็นขั้นตอน คือ มีการกำหนดมาตรการกักตัวเพื่อเฝ้าระวัง 14 วัน หากดีขึ้นก็จะลดเหลือ 7 วัน และ 6 ชั่วโมง ตามลำดับ นั่นคือ หากผ่านการตรวจคัดกรองเชื้อแล้วพบว่าไม่มีการติดเชื้อ ก็สามารถเดินทางต่อได้เลย
อย่างไรก็ตาม ขณะนี้ มีนักท่องเที่ยวต่างชาติที่แจ้งความประสงค์จะเดินทางเข้ามายังประเทศไทยหลายกลุ่ม ได้แก่ วันที่ 8 ต.ค. 63 นักท่องเที่ยวกลุ่มแรกที่พร้อมเดินทางเข้ามาคือชาวจีนจากกว่างโจว จำนวนประมาณ 120 คน เดินทางมากับสายการบินแอร์เอเชียแบบเช่าเหมาลำมาลงที่สนามบินภูเก็ต และกลุ่มนี้จะเดินทางเข้ามาเพิ่มเติมอีกในวันที่ 25 ต.ค.63 จำนวน 126 คน กับสายการบินไทยสไมล์ ลงที่สนามบินสุวรรณภูมิ ส่วนในวันที่ 1 พ.ย. 63 เป็นนักท่องเที่ยวกลุ่มประเทศสแกนดิเนเวีย และเชงเก้น จำนวน 120 คน มากับสายการบินไทย มาลงที่สนามบินสุวรรณภูมิ
สำหรับ นักท่องเที่ยวกลุ่มแรกที่จะเดินทางเข้ามาในประเทศไทยในวันที่ 8 ต.ค.ที่จะถึงนี้ นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า เป็นกลุ่มนักท่องเที่ยวจีนจากเมืองกวางโจว ซึ่งเป็นไปตามระเบียบมาตรการที่กำหนดไว้ทุกอย่าง คือ 1.เมืองกวางโจว เป็นเมืองที่ไม่มีการติดเชื้อโควิด-19 ในประเทศหรือปลอดเชื้อมานานหลายเดือนแล้ว 2.นักท่องเที่ยวกลุ่มนี้ ต้องได้รับการตรวจว่าไม่มีเชื้อโควิด-19 จากต้นทาง 72 ชั่วโมง ก่อนเดินทางเข้าประเทศไทย 3.มีการจองสถานที่ ASQ (alternative state quarantine) ไว้เรียบร้อยแล้ว เป็นเวลา 14 วัน
4.มีการทำบัตรประกันสุขภาพ กรมธรรม์คุ้มครอง 100,000 เหรียญ สหรัฐฯ เมื่อเกิดเจ็บป่วยจะสามารถรักษาพยาบาลได้ตามความคุ้มครองโดยไม่กระทบกระเทือน ค่าใช้จ่ายประเทศไทย 5.ทำวีซ่าเข้าประเทศกำหนดไว้เบื้องต้น 90 วันก่อน หากมีความต้องการอยู่ต่อจะต่อวีซ่าให้อีก 2 ครั้ง ครั้งละ 90 วัน รวมทั้งสิ้นไม่เกิน 270 วัน 6.ต้องทำตามมาตรการสาธารณสุขของไทยอย่างเคร่งครัดสวมหน้ากากอนามัยล้างมือเว้นระยะห่างทางสังคม เมื่อเดินทางมาถึงสนามบินภูเก็ต จะต้องผ่านการตรวจคัดกรองโรคตามปกติ และจะเข้ากักตัวยัง ASQ ซึ่งรายละเอียดอื่นๆ อยู่ในระหว่างการประสานงาน และสำหรับ ASQ ที่ได้ถูกกำหนดเอาไว้ จะมีอยู่ในหลายจังหวัด
เช่น ภูเก็ต บุรีรัมย์ เป็นสถานที่ที่นักท่องเที่ยวต้องแสดงความจำนง จะกักตัว 14 วันซึ่งกำหนดอยู่ในระเบียบการเดินทางเข้าประเทศไทยอย่างครบถ้วนทุกคน ไม่มีข้อยกเว้น เบื้องต้น ททท. ประมาณการจำนวนนักท่องเที่ยว ไว้ว่า จะมีสัปดาห์ละประมาณ 300 คน